C 448/39

Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 448/10)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

BENDRASIS DOKUMENTAS

„Olio Campania“

ES Nr.: PGI-IT-02795 – 4.8.2021

SKVN ( ) SGN (X)

1. Pavadinimas (-ai) [SKVN arba SGN]

„Olio Campania“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.5 klasė. Aliejus ir riebalai

3.2. Produkto, kurio pavadinimas nurodytas 1 punkte, aprašymas

Saugoma geografinė nuoroda „Olio Campania“ yra skirta ypač grynam alyvuogių aliejui, gaminamam iš alyvuogių, užaugintų tik 4 punkte nurodytoje geografinėje vietovėje.

Vartoti skirtas SGN žymimas ypač grynas alyvuogių aliejus „Olio Campania“ būtinai turi turėti toliau išvardytas savybes:

— Fizikinės ir cheminės savybės Rūgštingumas (oleino rūgšties procentinė dalis) ≤ 0,4 Peroksidų skaičius (meq O2/kg aliejaus) ≤ 12 K232 ≤ 2,2 K270 ≤ 0,18 Bendras polifenolių kiekis (mg/kg) ≥ 200

— Juslinės savybės Deskriptorius Mediana Vaisinis alyvuogių skonis 3–7 Kartus 2–6 Aštrus 2–6

— Spalva – nuo šiaudų geltonos iki žalios.

Visi neišvardyti kokybiniai parametrai turi atitikti galiojančių Sąjungos teisės aktų nuostatas dėl ypač gryno alyvuogių aliejaus.

Viena iš SGN žymimo aliejaus „Olio Campania“ juslinių savybių yra jam būdingas intensyvus vaisinis alyvuogių skonis. Kaip ir aromatinis komponentas, kartumo ir aštrumo pojūtis atitinka bendrą polifenolių koncentraciją (≥ 200 mg/kg).

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

SGN žymimas ypač grynas alyvuogių aliejus „Olio Campania“ turi būti gaminamas iš toliau nurodytų veislių tiek atskirai, tiek maišant jas vieną su kita: „Asprinia“, „Caiazzana“, „Carpellese“, „Frantoio“, „Leccino“, „Leccio del Corno“, „Marinese“, „Minucciola“, „Nostrale“, „Ogliarola campana“, „Ortice“, „Ortolana“, „Pisciottana“, „Racioppella“, „Ravece“, „Rotondella“, „Salella“, „Sessana“, „Tonda“. Gali būti naudojamos ir kitos veislės, jei jos nesudaro daugiau kaip 15 proc. visų žaliavų.

Dėl ilgainiui prisitaikiusių veislių genotipų, dirvožemio ir klimato savybių bei šioje vietovėje taikomų gamybos metodų sąveikos SGN žymimas aliejus „Olio Campania“ pasižymi specifiniais cheminiais, fiziniais ir jusliniais parametrais.

3.4. Specialūs gamybos veiksmai, atliktini nustatytoje geografinėje vietovėje

Alyvuogių auginimas ir derliaus rinkimas, taip pat aliejaus spaudimas turi vykti nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

SGN žymimas ypač grynas alyvuogių aliejus „Olio Campania“ turi būti pateikiamas vartoti sandarioje ir paženklintoje pagal taikomus teisės aktus leidžiamoje taroje, kurios talpa ne didesnė kaip 5 litrai.

3.6. Specialios produkto registruotu pavadinimu ženklinimo taisyklės

Šalia saugomos geografinės nuorodos „Olio Campania“ draudžiama pateikti bet kokius aiškiai produkto specifikacijoje nenurodytus apibūdinimus, įskaitant šiuos: fine (rafinuotas), scelto (išskirtinis), selezionato (rinktinis), superiore (aukštos kokybės). Siekiant pabrėžti gamintojų taikytus metodus, leidžiama pateikti teisingas ir patikrinamas nuorodas (pavyzdžiui, „spaustas iš vienos veislės alyvuogių“, po kurios nurodomas naudotos veislės pavadinimas), su sąlyga, kad atsakinga kontrolės įstaiga jas iš anksto patvirtina. Tinkamai nurodyti gamintojų vardus, įmonių pavadinimus ir privačius prekės ženklus leidžiama, jei jie nėra giriamojo pobūdžio ir neklaidina vartotojo. Kitas geografines nuorodas pateikti draudžiama.

Nuoroda „Olio Campania“ etiketėje turi būti pateikiama aiškiomis, nenutrinamomis didžiosiomis raidėmis, ne mažesniu šriftu nei pavadinimas, kuriuo produktas parduodamas, kad ją būtų galima lengvai atskirti nuo visos kitos pateiktos informacijos. Etiketėje taip pat turi būti nurodytas toliau nurodytas logotipas.

4. Glaustas geografinės vietovės apibūdinimas

Saugoma geografine nuoroda žymimo ypač gryno alyvuogių aliejaus „Olio Campania“ gamybos vietovė apima visą Kampanijos regiono administracinę teritoriją.

5. Ryšys su geografine vietove

Paraiška pripažinti nuorodą „Olio Campania“ grindžiama produkto kokybės savybėmis ir geru vardu.

Klimato požiūriu Kampanijos regionas itin tinkamas alyvmedžiams auginti. Jam būdingos karštos, sausos vasaros. Krituliai gausiausi rudenį ir žiemą (vidutinis metinis kritulių kiekis – 900–1 100 mm). Vidutinė temperatūra šalčiausią mėnesį (sausio mėn.) yra žemesnė nei 18 oC (bet aukštesnė nei 1 oC), o karščiausią mėnesį (liepos mėn.) pakyla virš 20 oC. Vidutinė metinė temperatūra (14,4 oC) yra būdinga nuosaikiam Viduržemio jūros regiono klimatui.

Šios klimato savybės yra labai svarbios SGN „Olio Campania“ ypatumams. Dėl aukštos temperatūros ir užsitęsusių vasaros sausrų alyvuogėse kaupiasi polifenoliai, didelę maistinę vertę turinčios medžiagos, kurios lemia SGN „Olio Campania“ kartumą ir aštrumą. Kita Kampanijoje gaminamo alyvuogių aliejaus savybė yra riebalų rūgščių sudėtis, kuriai įtakos turi aplinkos ir genetiniai veiksniai. Iš tiesų lakieji junginiai, lemiantys SGN „Olio Campania“ juslinėms savybėms būdingus aromatinius pokvapius (daugiausia migdolų, artišokų ir pomidorų pokvapius), atsiranda dėl lipoksigenazės kelio – fermentinių oksidacijos reakcijų grandinės, vykstančios būtent su riebalų rūgštimis ir kuriai didelę įtaką daro substrato (riebalų rūgščių) ir fermentų aktyvumas. Šiame biocheminiame kelyje fermentai (lipoksigenazė, hidroperoksidų liazė, izomerazė, alkoholio dehidrogenazė) suskaido linolo ir linoleno riebalų rūgštis konkrečiai į aldehidus, alkoholius ir lakiuosius esterius, kurie lemia pagrindines aliejaus aromatines savybes. Atliekant dujų chromatografijos bandymus su Kampanijoje gaminamuose aliejuose esančiomis lakiosiomis medžiagomis nustatytos kai kurios molekulės, lemiančios šias savybes. Konkrečiau, Kampanijoje gaminamiems aliejams būdingas trans-2-heksanalis (lemiantis vaisinį žaliųjų alyvuogių skonį ir migdolų poskonius beveik visose veislėse), cis-3-heksanalis (lemiantis neprinokusių pomidorų poskonius, jaučiamus, pavyzdžiui, „Ravece“ ir „Ortice“ veislių aliejuje) ir cis-3-heksenolis (lemiantis lapų ir artišokų poskonius „Nostrale“, „Minucciola“ ir „Biancolilla“ veislių aliejuje).

Kampanijoje gaminamo aliejaus specifiškumą taip pat patvirtino ir neseniai Žemės ūkio mokslinių tyrimų ir žemės ūkio ekonomikos analizės tarybos Alyvuogių, vaisių ir citrusinių vaisių tyrimų centro (CREA-OFA, anksčiau CREA-OLI) tyrėjo I. Muzzalupo ir kt. atliktas tyrimas, kurio tikslas – ištirti 489 itališkų alyvuogių veislių genetinį profilį, kaip išsamiai aprašyta 2014 m. The Scientific World Journal paskelbtame straipsnyje „Genetic Biodiversity of Italian Olives Germplasm analysed by SSR Markers“ (liet. „Italijos alyvuogių genetinė medžiaga, analizuojama naudojant SSR žymenis“). Atlikus surinktų duomenų statistinius tyrimus tirtos veislės buvo suskirstytos į septynias grupes pagal genetinį giminingumą. Visos Kampanijos veislės, įskaitant 3.3 punkte išvardytas veisles, priklauso tai pačiai grupei (4 grupė). Tai rodo, kad jų genetinis profilis aiškiai skiriasi nuo kitų į tyrimą įtrauktų Italijos veislių.

Be šių aplinkos ir genetinių veiksnių, Kampanijoje gaminamo aliejaus unikalumą lėmė ir kiti labiau su žmogaus veikla tiesiogiai susiję veiksniai, pavyzdžiui, agronomijos ir aliejaus spaudimo metodai. Nuo XX a. dešimtojo dešimtmečio regiono atstovai ir Neapolio Frydricho II universitetas (it. Università degli Studi di Napoli Federico II) deda daug pastangų, kad viešintų kokybės gerinimo gaires. Tai turėjo didelį poveikį esamų gamybos struktūrų modernizavimui. Šios naujovės turėjo akivaizdų poveikį gaminamų aliejų kokybei, ypač aliejų, kurių rūgštingumas yra ≤ 0,4 proc. ir kuriuose yra tinkamas polifenolių kiekis, kokybei. Šias savybes lemia paankstintas ir racionalizuotas derliaus nuėmimas, nes dėl jo gerokai sutrumpėjo laiko tarpas nuo alyvuogių skynimo iki traiškymo. Tai, kad Kampanijoje yra šiuolaikinių aliejaus spaudyklų, kuriose ypatingas dėmesys skiriamas laiko ir temperatūros parametrų reguliavimui visuose aliejaus spaudimo proceso etapuose, užtikrina, kad šis darbas būtų atliekamas tinkamiausiomis sąlygomis, siekiant padidinti kiekvienos alyvuogių veislės potencialą.

Pavadinimo „Olio Campania“ geras vardas grindžiamas tvirtu senoviniu ryšiu tarp teritorijos, alyvmedžių, aliejaus ir Kampanijos regione tebegyvuojančios kultūros.

Per 2 500 alyvmedžių auginimo ir aliejaus gaminimo Kampanijoje istorijos metų unikalios ir palankios geografinės vietovės sąlygos paskatino alyvmedžių giraičių plitimą visame regione, todėl jos tapo svarbiu (o kartais ir vieninteliu) vietos gyventojų pajamų šaltiniu. Alyvmedžių giraitės taip pat saugo žemę, kurią puošia nesikeičiantis šių giraičių vaizdas. Iki XX a. pabaigos alyvuogių aliejaus gamyba Kampanijoje tapo itin svarbia strategine kulinarijos tradicija ir Viduržemio jūros regiono mitybos ramsčiu. Garsus amerikiečių mitybos specialistas Ancelis Keysas, Viduržemio jūros regiono mitybos sumanytojas, daugiau kaip 40 metų gyvenęs Kampanijoje, teigė, kad Kampanijos aliejus itin svarbus dėl jo cholesterolio kiekį serume mažinančių savybių, naudingų širdies ir kraujagyslių sistemai.

Gerą „Olio Campania“ vardą patvirtina komerciniai ir istoriniai duomenys, leidiniai ir dokumentai, kuriais įrodomas produkto prestižas ir žinomumas.

1991–2019 m. įmonių „Crom Olearia“, „Oleificio Rossomando“, „Oleificio F.lli Malandrino“, „Borelli Giorgio & Figli“, „Fattorie Mediterranee“ ir kitų įmonių išrašytose komercinėse sąskaitose faktūrose produkto aprašymo skiltyje yra nuoroda „Olio Campania“ arba „Olio extravergine d’oliva Campania“. Ši nuoroda taip pat nurodoma rinkai pateikiamų butelių etiketėse. Kai kuriose įmonės „Basso Fedele & Figli“ 1989–2001 m. išrašytose sąskaitose faktūrose ir etiketėse, kuriomis ženklinami eksportui skirti produktai, taip pat yra užrašas „Olio Campania“ arba „Kampanien“ (vertimas į vokiečių kalbą). Be to, tarptautinė laivybos bendrovė „Flotta Lauro“, kurios būstinė buvo Neapolyje ir kuri anksčiau buvo viena iš žymiausių kruizų įmonių pasaulyje, savo laivybos maršrutuose prekiavo alyvuogių aliejumi, žymimu nuoroda „Olio extra vergine della Campania“, pagamintu iš laivo savininkui priklausančių alyvmedžių giraičių alyvuogių, ir naudojo jį savo kruiziniuose laivuose.

Kampanijos regionas ir Komitetas, kuriam pavesta populiarinti produktą ir jo prekės ženklą, per pastaruosius metus taip pat daug nuveikė, kad padidintų produkto žinomumą, įskaitant dalyvavimą tarptautiniuose renginiuose ir mugėse, taip pat įvairios reklaminės medžiagos skelbimą. Vienas iš pavyzdžių – tarptautinė maisto produktų mugė „CIBUS 2021“, kurioje SGN žymimas aliejus „Olio Campania“ turėjo savo informacinį ir reklaminį stendą, kuriame buvo eksponuojami butelių pavyzdžiai. Jis taip pat buvo pristatytas Kampanijos regiono stende kitose sektoriaus mugėse, pavyzdžiui, Trieste vykusioje mugėje „Olio Capitale 2021“ ir 2019 m. Varšuvos aliejaus festivalyje. SGN „Olio Campania“ projektas pirmą kartą buvo pristatytas Veronoje vykusioje parodoje „SOL 2017“, kurioje buvo įrengtas parodos stendas ir surengta spaudos konferencija, taip pat įvairiomis progomis ir vėliau. Vienas iš konkursų pavyzdžių – Extrabio Campania apdovanojimai (13-asis konkursas surengtas 2020 m.), kuriuose daugiausia dėmesio skiriama ypač gryniems alyvuogių aliejams, pagamintiems ekologiškuose ūkiuose (tam Kampanijos regionas yra ypač tinkamas). Pastaruoju metu SGN komitetas taip pat buvo vienas iš partnerių organizuojant ir populiarinant ExtraCampania konkursą, kurio metu apdovanojami geriausi Kampanijoje pagaminti aliejai.

SGN „Olio Campania“ taip pat dalyvauja inovacijų projekte „Box Narrante“ pagal 2014–2020 m. kaimo plėtros programos 16.1 priemonę, kuri šiuo metu yra įgyvendinimo etape. Šiuo Neapolio Frydricho II universiteto valdomu projektu siūlomi naujoviški trijų ypač grynų alyvuogių aliejų rūšių (įskaitant vieną „Olio Campania“ aliejų) paketai, siekiant informuoti vartotojus ir surinkti informaciją apie tai, kaip jie vertina produktą. Pokalbis su tyrėja apie projekto tikslus ir turinį buvo paskelbtas 2022 m. sausio 31 d. nacionaliniame internetiniame žurnale AgroNotizie.

Produkto nuoroda cituojama arba minima daugelyje leidinių, kuriuose nurodomi produkto tikslai ir aprašymas, siekiant jį reklamuoti arba analizuoti jo komercinį potencialą. Pavyzdžiui, 2020 m. leidinyje Guida agli Oli evo della Campania (liet. „Kampanijos ypač grynų alyvuogių aliejų vadovas“) produkto nuorodai skirta visa pastraipa (p. 15). SGN „Olio Campania“ projektas taip pat neseniai paminėtas pagrindiniuose nacionaliniuose laikraščiuose ir žemės ūkio maisto produktų informaciniuose tinkluose, pavyzdžiui, „Agricolae“, „TeatroNaturale“, „Olivo e Olio“ (ad litteram) ir kituose tinkluose, kuriuose skelbiami pokalbiai su universitetų mokslininkais ir šios srities ekspertais. 2019 m. gruodžio 21 d. pagrindinis Italijos finansų dienraštis Il Sole 24Ore taip pat paskelbė išsamų straipsnį apie SGN „Olio Campania“ projektą. 2022 m. sausio 29 d. agentūra „Ansa Terra e Gusto“ paskelbė naujieną apie projektą, kurią perėmė kiti nacionaliniai tinklai ir naujienų programos. „Fondazione Qualivita“, svarbiausia SKVN ir SGN propagavimo institucija, viename iš savo naujienlaiškių pateikė straipsnį apie SGN „Olio Campania“. 2022 m. vasario 3 d. dienraštis Il Mattino visą puslapį skyrė SGN „Olio Campania“ savaitinėje rubrikoje, skirtoje žemės ūkio maisto produktams ir įmonei Sapori della Campania (liet. „Kampanijos skoniai“). Pirmaujančios Italijos žemės ūkio profesinės organizacijos savo interneto svetainėse pranešė apie šį straipsnį ir SGN projektą, pabrėždamos jo strateginę svarbą šiam sektoriui.

Per pastaruosius kelerius metus vykdant daug svarbių reklaminių veiklų taip pat padėta užtikrinti šio sektoriaus įmonių paramą projektui. Todėl prie šios iniciatyvos prisijungė apie 240 žemės ūkio įmonių, alyvuogių spaudyklų, aliejaus gamintojų, kooperatyvų ir gamintojų organizacijų, taip padidindami produkto populiarinimo komiteto reprezentatyvumą.

Neapolio Frydricho II universitete atlikti tyrimai ir kitos pirmiau aprašytos iniciatyvos padėjo populiarinti produktą ir jo nuorodą. Tai leido tiksliau nustatyti ir sustiprinti SGN „Olio Campania“ kokybės profilį ir gerą vardą.

Kaip aprašyta pirmiau, SGN „Olio Campania“ pasižymi vaisiniu alyvuogių skoniu, kuris visada apima vieną ar daugiau iš šių deskriptorių: migdolus, artišokus arba pomidorus. Būtent šie aromatai, kartu su suderintais kartumo ir aštrumo poskoniais padeda užtikrinti, kad tie vartotojai, kurie vis labiau pastebi kokybę, vertintų aliejų ir jį atpažintų.

Nuoroda į paskelbtą specifikaciją

Visą produkto specifikacijos tekstą galima rasti interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“ (kokybė), paskui ekrano kairėje – „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.